பாடம் 2
யாக்கோபின் கனவு
நோக்கம்: யாக்கோபு ஒரு ஏமாற்றுக்காரனாக இருந்தபோதிலும், தேவன் அவனிடம் வந்து அவனை மாற்றத் தொடங்கினார் என்பதைப் பிள்ளைகளுக்குக் கற்பித்தல்.
வேத வாசிப்பு: ஆதியாகமம் 27:1-45; 28:10-22
மனப்பாட வசனம்: ஆதியாகமம் 28:15 – “இதோ, நான் உன்னோடிருந்து, நீ போகும் எல்லா இடங்களிலும் உன்னைக் காப்பேன்.”
பாடத்தை அளித்தல்
தொடக்கப் புள்ளி
படம் 1 ஐக் காட்டுங்கள். கடந்த வாரக் கதையைப் பின்வருமாறு கேள்விகள் கேட்டு மீள்பார்வை செய்யுங்கள்:
•  கே: இந்த இருவரும் யார்? – ப: ஏசாவும் யாக்கோபும்.
•  கே: ஏசா என்ன தொழில் செய்தான்? – ப: அவன் வேட்டைக்காரன்.
•  கே: யாக்கோபு என்ன வேலை செய்தான்? – ப: வீட்டில் உதவி செய்தான்.
•  கே: யாக்கோபு எதை விரும்பினான்? – ப: தலைப்பிள்ளையாக ஏசாவுக்குரிய ஆசீர்வாதத்தை.
•  கே: ஏசா எதைக் கேட்டான்? – ப: உணவை.
•  கே: யாக்கோபு எப்படிப்பட்டவன்? – ப: ஏசாவையும் தன் தகப்பன் ஈசாக்கையும் ஏமாற்றினான். (“ஏமாற்றுதல்” என்றால் என்ன என்பதைத் தெளிவுபடுத்துங்கள்.)
•  கே: ஏசாவும் யாக்கோபும் மனப்பாட வசனத்துக்குக் கீழ்ப்படிந்தார்களா? – ப: இல்லை.
பாடம் 1 இன் மனப்பாட வசனமாகிய நீதிமொழிகள் 3:6 ஐ மீண்டும் சொல்லுங்கள்.
இன்றைய போதனையின் முக்கிய குறிப்புகள்
1. ஆதியாகமம் 27 இன் கதையை உங்கள் சொந்த வார்த்தைகளில் சொல்லித் தொடங்குங்கள். ஏசா, யாக்கோபின் தகப்பனாகிய ஈசாக்கு இப்போது மிகவும் வயதானவர்; கண்பார்வை இழந்திருந்தார். இறப்பதற்கு முன் மூத்த மகன் ஏசாவை ஆசீர்வதிக்க விரும்பினார். எனவே ஏசாவைத் தம்மிடம் வரும்படி அழைத்தார் (27:1-4).
2. ஈசாக்கு ஏசாவிடம் பேசியதை ரெபெக்காள் ஒட்டுக்கேட்டாள். ஈசாக்கு விரும்பிய வேட்டை இறைச்சிக்காக ஏசா வேட்டைக்குச் சென்றபோது, அவள் யாக்கோபை அழைத்து, ஏசாவுக்குப் பதிலாக ஆசீர்வாதத்தைப் பெற அவனைத் தயார்படுத்தினாள் (27:5-17).
3. யாக்கோபு தன் தகப்பனிடம் சென்றான். தான் ஏசா என்று நடித்தான். ஈசாக்கை ஏமாற்றி, இரண்டாவது மகனாக இருந்தும் தலைப்பிள்ளைக்குரிய ஆசீர்வாதத்தைப் பெற்றான் (27:18-29).
4. ஏசா வேட்டையிலிருந்து திரும்பி தன் தகப்பனைக் காணச் சென்றான். தனக்குரிய ஆசீர்வாதத்தை யாக்கோபு பெற்றுவிட்டான் என்று கேட்டபோது மிகவும் கோபமும் துக்கமும் அடைந்தான் (27:30-41).
5. யாக்கோபு போகவேண்டியிருந்தது. தன் தகப்பனையும் சகோதரனையும் ஏமாற்றிய பிறகு அவன் அங்கே தங்குவது பாதுகாப்பாயில்லை. தன் தாயின் சகோதரனாகிய மாமன் லாபானிடம் சென்று வாழவேண்டியிருந்தது (27:42-44).
6. யாக்கோபு தன் பயணத்தைத் தொடங்கினான். இரவில் ஓய்வெடுக்கும்போது தேவன் கனவில் அவனிடம் பேசினார் (28:10-15). படம் 2 ஐக் காட்டுங்கள்.
•  யாக்கோபு ஏமாற்றுக்காரனாகவும் மிகவும் பொல்லாத காரியத்தைச் செய்தவனாகவும் இருந்தும், தேவனிடம் செல்லும் வழி அவனுக்குத் திறந்திருந்தது (வச. 12). தேவன் யாக்கோபுக்கு ஒரு வாக்குத்தத்தத்தைக் கொடுத்தார்; அதுவே இன்றைய மனப்பாட வசனம்.
7. யாக்கோபு விழித்தபோது, தான் போகுமிடமெல்லாம் தேவன் தன்னோடிருப்பார் என்பதை அறிந்தான். தேவனை ஆராதிப்பதாகவும் தனக்கு உள்ள எல்லாவற்றோடும் அவருக்குச் சேவை செய்வதாகவும் வாக்குக் கொடுத்தான். தேவன் அந்த இடத்தில் தன்னைச் சந்தித்ததை நினைவுகூர ஒரு கல்லை நாட்டினான் (28:16-22).
மனப்பாட வசனத்தைப் பதியவைத்தல்
கதைக்கு நம் பதில்
யாக்கோபு தவறு செய்திருந்தும் தேவன் அவனிடம் பேசினார். நாம் தவறு செய்யும்போதும் தேவன் நம்மைக் கைவிடமாட்டார். தேவன் பேசிய பிறகு யாக்கோபு தன் வழிகளை மாற்ற விரும்பினான். நாம் அவருடைய பின்பற்றுபவர்களானபின் நாமும் நம் வழிகளை மாற்றவேண்டும் என்று கர்த்தர் எதிர்பார்க்கிறார். நம் வாழ்வில் எந்த நடத்தைகள் மாற வேண்டும் என்பதற்கு உதாரணங்கள் கொடுங்கள். இன்றைய கதையை நினைவூட்டும் காரியங்களாகிய பொய் சொல்வதையும் ஏமாற்றுவதையும் பற்றிக் குறிப்பிடுங்கள்.
மனப்பாட வசனத்தை மீண்டும் சொல்லுங்கள்
ஆதியாகமம் 28:15 – “இதோ, நான் உன்னோடிருந்து, நீ போகும் எல்லா இடங்களிலும் உன்னைக் காப்பேன்.”
